मृत बाघ के नाखून और दांत उखाड़ने वालों को मैना ने पकड़वाया
बागली के वनग्राम पटाडी पाला में जिस बाघ के मरने के बाद अंग नोंचे उसके आरोपियों को पकड़वाने में खोजी मादा श्वान मैना ने महत्वपूर्ण भूमिका निभाई। वन विभाग के कर्मचारी अंग तलाश पाते उससे पहले मैना ने सूंघ कर छिपाने वाले स्थानों का खुलासा कर दिया। टाइगर स्ट्राइक फोर्स का अमला इंदौर से मैना को लेकर घटना स्थल पर पहुंचा था।
टाइगर स्ट्राइक फोर्स के प्रभारी ए.के. अवस्थी ने बताया जर्मन शेफर्ड प्रजाति की इस मादा श्वान को पटाडी पाला की उस खाई में सबसे पहले उतारा था जहां पर बाघ मृत अवस्था में मिला था। वहां पर पहुंचने के बाद मैना पहले तो सकपका गई, कारण यह कि वहां पर उससे कई गुना शक्तिशाली बाघ की गंध उसे आई। कुछ देर उसे सहलाने के बाद वह सक्रिय हो गई। घटना स्थल से उसने सूंघना शुरू किया और वह तेज चाल के साथ जंगल की ओर जाने लगी। वन ग्राम के चौकीदार के मकान के करीब जाने के बाद वह भौंकने लगी। उसके इस संकेत से भी वन अधिकारियों का संदेह पक्का हो गया कि चौकीदार परिवार के लोगों ने ही बाघ के अंग निकाले हैं। उसने जमीन में अंग छिपे होने के भी संकेत दिए। खुदाई करने पर बाघ के बाल मिले थे।
मैना को अब तक जहां भी ले जाया गया वहां पर उसने सौ फीसदी परिणाम दिए। पिछले दिनों रालामंडल में तेंदुआ आया था तो उसे सर्चिंग के लिए ले गए थे। जहां पर तेंदुआ था उससे महज 50 मीटर दूर जाकर वह रुक गई थी। तेंदुए का सबसे प्रिय शिकार कुत्ता होता है। तेंदुए की गंध मिलते ही श्वानों की घिग्गी बन जाती है। इस कारण वह भौंक नहीं पाई थी। उसके संकेत को अधिकारी दूसरे दिन तब समझे जब तेंदुए के पंजों के निशान 50 मीटर आगे मिले। इंदौर आने के बाद उसे टेस्टिंग के लिए राजबाड़ा ले जाया गया था। चौक पर जैसे ही उसे गाड़ी से बाहर निकाला था वह फुटपाथी व्यापारियों की ओर लपकी थी। जिस झोले को उसने दबोचा था उसमें पक्षियों के अंग, उल्लू, बाज के पंख रखे मिले थे।
जहां गई पक्का परिणाम दिया
hin_Deva hin_Deva hin_Deva hin_Deva hin_Deva